kardosdrur/scandi-wiki huggingface dataset:
Salif Keïta

Salif Keïta (født 25. august 1949) er en international afro-pop singer-songwriter fra Mali. 

Musik fra Mali er påvirket af mange musikalske stilarter. Udover den lokale tradition, er den påvirket af andre afrikanske stilarter, arabisk, fransk og spansk musik. Landet har opfostret kunstnere som Ali Farka Touré, Toumani Diabate og Ballaké Sissoko. Salif Keita er også en af de helt store, og bliver flere steder nævnt som 'The Golden Voice of Africa'

Salif Keita er direkte efterkommer af Mandinka kriger kongen Sundiata Keita, som grundlagde det maliske imperium i det 13. århundrede. Det var derfor mod hans fars vilje og mod traditionerne, da han tog til Bamako for at spille musik. Keita er født albino, som indenfor mandinka kultur betyder uheld for en familie, og den 56-årige Salif Keita måtte overvinde meget for at opfylde sin drøm om at blive musiker.

Sammen med sin bror spillede han på diverse natklubber i Bamako. Et par år senere startede han det statsstøttede 16 mands orkester Rail Band, der blev fast husorkester på restauranten ved Bamakos jernbanestation.

I 1973 fik Keita sammen med guitaristen og komponisten fra Rail Band, Kante Manfila, tilbuddet om at spille med i gruppen Les Ambassadeurs. Gruppen havde et lidt mere moderne repetoire end Rail Band, og deres popularitet voksede.

I 1978 fik Keita den prestigefyldte nationale orden fra præsidenten af nabolandet Guinea. Salif Keita besluttede sig i 1984 at skabe sig en solokarriere, og flyttede til Paris. Hans første soloalbum 'Soro' kom i 1987, og blandede afrikansk musik med jazz, funk pop og r&b.

I 1996 udgav han CD'en Sosie sammen med den danske bistandsorganisation Mellemfolkeligt Samvirke.

I august 2023 blev Salif Keïta udnævnt til rådgiver for lederen af ​​juntaen af ​​oberst Assimi Goïta.

Diskografi

Albums 
 1987: Soro
 1989: Kõ-yan
 1991: Amen
 1995: Folon
 1996: Sosie
 1999: Papa
 2002: Moffou 
 2005: The Lost Album (oprindeligt udgivet i 1980)

Referencer 

Sangskrivere
Fra DR's Musikleksikon
Musikere fra Mali
Alan Arkin

Alan Wolf Arkin (født 26. marts 1934, død 29. juni 2023) var en amerikansk skuespiller, instruktør og musiker. Arkin vandt en Oscar for bedste mandlige birolle for sin medvirken i Little Miss Sunshine i 2007. Han medvirkede desuden i film som Catch-22, Edward Saksehånd, Havana og Get Smart.

Filmografi i udvalg 
 Russerne kommer, russerne kommer! (1966)
 Punkt 22 (1970)
 Edward Saksehånd (1990)
 Havana (1990)
 Gattaca (1998)
 Firewall (2006)
 Little Miss Sunshine (2006)
 Get Smart (2008)
 Marley & Me (2008)
 Get Smart 2 (2011)

Referencer

Eksterne henvisninger 

 

Skuespillere fra New York
Personer fra New York City
Amerikanere i 1900-tallet
Amerikanere i 2000-tallet
Oscar for bedste mandlige birolle
Signe Schlichtkrull

Signe Schlichtkrull (født 1969 i Sønderborg) er en dansk forfatter uddannet fra Forfatterskolen i 1998. Hun debuterede i 1994 med digte i Hvedekorn og i bogform i 2009 med romanen Fogeden. Hun modtog i 1995 prisen som Årets Skovhuslyriker. Statens Kunstfond tildelte i 1999 forfatteren det 2-årige igangsætningsstipendium.
Signe Schlichtkrull er desuden uddannet journalist fra Danmarks Journalisthøjskole i 1996.

Udgivelser 
 Fogeden, Samleren, 2009 (roman)

Eksterne henvisninger 
 www.litteraturpriser.dk
 Omtale af romanen Fogeden i Dagbladet Politiken
 Omtale af romanen Fogeden i Weekendavisen
 Danish Literary Magazine Autumn 09 

Journalister fra Danmark
Digtere fra Danmark
Personer fra Sønderborg
Romanforfattere fra Danmark
Dansksprogede forfattere fra Danmark
Kvindelige forfattere i det 21. århundrede
Dansk Netværk

Dansk Netværk var et landsdækkende netværk af og for ejerledere, der blev grundlagt i 2007 af to ejerledere, Jacob Vang Thomsen og Jannet Friang.

Netværket blev oprettet for at ejerledere kan dele erfaringer, succeshistorier, udfordringer og oplevelser. Fokus var på vækst og udvikling i den enkelte medlemsvirksomhed. Der arrangeredes både møder fysisk og netværkes virtuelt. 

I januar 2011 blev Dansk Netværk opkøbt af Dansk Iværksætter Forening.

Erhvervsliv i Danmark
Ledelse
Etableret i 2007
Ophørt i 2011
Netværk
The KLF

The KLF er en electronica/acid house-gruppe fra England, dannet i 1987, og som var aktiv i årene 1987-1992, 1995 og 1997. The KLF skabte den første trance-musik i verden, før trance eksisterede som genre.

Historie 
Efter at have arbejdet sammen med Holly Johnson i Big In Japan besluttede Bill Drummond sig i 1987 for at lave en hiphop-plade. Til dette formål kontaktede han vennen Jimi Cauty, og de udgav under navnet The JAMS '1987 (What The Fuck Is Going On)'.

Albummets brug af samples resulterede i et sagsanlæg fra ABBA, der ikke havde tilladt pirateriet. ABBA forlangte pladerne destrueret, og de to medlemmer af The JAMS tog derfor til Sverige, hvor de brændte de eksisterende kopier på en mark under stor pressebevågenhed. Senere genudsendte de en redigeret version med præcise instruktioner til, hvordan man selv skulle genskabe originalen.

Under navnet The Timelords udsendte de albummet Doctorin' The Tardis, der med Dr. Who indeholdt et nummer, som siden hen er blevet en af de mest legendariske fodbold-stadion sange.

Med Chill Out i 1990 skiftede duoen navn til KLF. Albummets ambiente lyd blev på den efterfølgende 'The White Room' skiftet ud med acid-house. De tre top-singler What Time Is love?, 3 AM Eternal og Last Train To Transcental gjorde KLF til Englands bedst sælgende band.

I kølvandet på succesen fulgte hæder og ære, men KLF passede ikke ind i industrien, hvilket de demonstrerede ved en prisuddeling, hvor de under en punk'et version af 3 AM Eternal affyrede løse skud mod publikum for derefter at afslutte med ordene The KLF have now left the music industry.

Efterfølgende blev KLF til kunstgruppen The K Foundation, der mest huskes for, at de i 1994 afbrændte en million pund i et bådhus på Arfin-ejendommen i Skotland.

I 2017, 23 år senere, udgav Bill Drummond og Jimmy Cauty, under navnet The Justified Ancients of Mu Mu, bogen "2023".

Diskografi

Albums 
 1988: Who Killed the Jams?
 1989: Shag Times
 1990: Chill Out
 1991: The White Room

Referencer

Se også 
 Mu#Mu_i_popkulturen

Fra DR's Musikleksikon
Musikgrupper fra England
KLF

KLF kan henvise til flere opslag:

 KLF, Kirke & Medier – tidligere Kristeligt Lytter- og Fjernseerforbund
 The KLF – engelsk musikgruppe
Klondyke

Klondyke er en dansk pop- og folkemusikgruppe, der blev dannet december i 2000 af sanger og sangskriver Mikael K.

Historie 
Gruppens karriere begyndte for alvor, da de i 2002 blev en del DRs KarriereKanonen og i sammen forår udgav deres debutalbum, Guld. Det modtog fire ud af seks stjerner i musikmagasinet GAFFA, og til Årets Steppeulv 2003 blev de nomineret i kategorierne "Årets orkester" og "Årets danske tekstforfatter". Til uddelingen måtte de dog se sig slået af Niels Skousen og Malk De Koijn.

I oktober 2003 udsendte Klondyke deres andet album, Lille Vampyr og igen høstede gruppen anerkendelse fra den danske anmelderpresse. Til Danish Music Awards Folk 2004 bliver det til tre nomineringer; "Årets Danske Folk Artist (Komtemporær)", "Årets Danske Country Album" og "Årets Danske Folk Sangskriver", men trods de gode anmeldelser bliver det ikke til nogen priser.

Efter at have turneret det meste af 2004, gik gruppen i hi for at koncentrere sig om at skrive nye sange. I januar 2006 udsendte Klondyke deres tredje album, der fik titlen Verdensmand. Det modtog fem ud af seks stjerne i GAFFA, og tre ud af seks stjerner hos Soundvenue. Klondyke blev nomineret til "Årets danske sangskriver" ved DMA Folk.

Nikolaj Heyman forlod Klondyke i 2007, hvorefter de fortsatte som trio. Mikael K indledte samarbejde med trommeslager Thomas Blachman om indspilning af sange til pladen Dejlig Dum, som udkom i 2008. Det modtog fire stjerner hos både GAFFA og Soundvenue.

I januar 2010 blev opsamlingspladen Guldgravernes Opsamlingsheat udgivet med 20 sange, hvoraf tre er nyindspilninger. Sangen "Et tidspunkt til alt" er Mikael K's fortolkning af Pete Seegers evergreen "Turn Turn Turn". På sangen medvirker desuden Allan Olsen og Signe Svendsen.

Gruppens album Udkantsland (Sange Fra Skæve Danmark Vol. 1) fra 2011 blev nomineret til "Årets danske folk-album" ved DMA Folk i 2012.  Ryberg Kristensen modtog prisen som "Årets komponist" for sit bidrag til albummet.

I 2014 udkom Sange fra Nord. Det modtog gode anmeldelser i GAFFA og blev nomineret til "Årets udgivelse" ved DMA Folk 2014. Mikael K blev nomineret til "Årets komponist / sangskriver".

Diskografi

Albums 
 2002: Guld
 2003: Lille Vampyr
 2006: Verdensmand
 2008: Dejlig Dum
 2010: Guldgravernes Opsamlingsheat
 2011: Udkantsland (Sange Fra Skæve Danmark Vol. 1)
 2014: Sange fra Nord

Referencer 

Folkemusikgrupper fra Danmark
Countrymusikere
Musikgrupper fra 2000
Skovlund (Varde Kommune)

Skovlund er en by i Sydvestjylland med , beliggende 5 km nordvest for Ansager, 12 km sydøst for Ølgod, 15 km vest for Grindsted og 22 km nordøst for kommunesædet Varde. Byen hører til Varde Kommune og ligger i Region Syddanmark.

Skovlund hører til Skovlund Sogn. Skovlund Kirke ligger i byen.

Faciliteter 
Skovlund Skole fra 1909 blev til Skovlund Friskole i 2012. Friskolen har 106 elever, fordelt på 0.-9. klassetrin, og der er kun enkelte ledige pladser. Der er SFO i den tidligere lærerbolig. Skolen har 11 ansatte.

Skovlund Børnehus er en privat institution med 24 børn på 0-3 år og 50 børn på 3-6 år samt 14 ansatte.

Skovlund Efterskole med 17 ansatte er startet i 1996 og begyndte i 2002 at specialisere sig i sprog (engelsk, tysk, spansk, fransk og kinesisk) med hovedvægt på Cambridge engelsk. Skolen har international 10. klasse.

Skovlund Kro har selskabslokaler til 20-140 personer. Skovlund Kulturhus blev etableret i 2010 og danner ramme om sognearkiv, ungdomsklub, legestue for dagplejere, private fester mv. Huset er ved at få udbygget 1. salen.

Skovlund har købmand og sparekassefilial.

Skovlund-Ansager Hallen ligger i Ansagers nordvestlige udkant, kun 4 km fra Skovlund.

Historie 
Skovlund Andelsmejeri blev startet i 1883. Det brændte i 1897, men blev genopført året efter.

I 1904 beskrives Skovlund således (under Ansager Sogn, som den dengang hørte til): "Skovlund (1554: Skofling) med Skole og Andelsmejeri...Mølbygd. med Mølby Kro; " Det lave målebordsblad fra 1900-tallet viser desuden et forsamlingshus. Skovlund Missionshus blev indviet i 1905.

Jernbanen 
Mølby Station på Varde-Grindsted Jernbane (1919-72) blev anlagt ved mejeriet i Skovlund, men fik navn efter Mølby Kro 1½ km mod sydøst for at undgå forveksling med Skovlunde ved København. Ved stationens omløbs- og læssespor var der svinefold. Fra hovedsporet var der stikspor til et privat pakhus. Syd for stationen var der en transportør over banen mellem silo og kornlager.

Stationsbygningen er bevaret på Syrenvej 15. Et lille stykke af banens tracé er bevaret i Mølby Plantage. Og jernbanebroen over Grindsted Å, hvor Mølby Kro trinbræt lå, er bevaret sammen med 100 m dæmning mod sydøst.

Noter

Eksterne kilder/henvisninger 

 Skovlund
 Skovlund Sognearkiv 
 Høje målebordsblade 1842-1899 og lave målebordsblade 1901-1971

Byer i Varde Kommune
Fritiof Normann Andersen

Fritiof Normann Andersen (30. maj 1898 på Frederiksberg – 24. januar 1954 på Frederiksberg) var en dansk atlet medlem af Hafnia (-1918), Frederiksberg IF (1919) og AIK 95 (1920-). 

Han deltog i OL 1920 i Antwerpen hvor han blev slået ud i indledende heat på 100 meter og nåede en 11. plads i længdespring med 6,55. Han indgik også i det danske 4 x 100 meter hold som blev nummer fem (43,3). Han vandt et dansk mesterskab; længdespring 1920.

Fritiof Normann Andersen var storebror til komponisten Kai Normann Andersen.

Danske mesterskaber 
  1922  Længdespring 6,53½
  1920  Længdespring 6,77 
  1920  Trespring 12,35
  1919  Længdespring 6,56  
  1918  Trespring 12,60

Personlige rekorder 
 100 meter: 10,8 1920

Eksterne henvisninger 
 DAF i tal – Frithjof Normann Andersen
 

Længdespringere fra Danmark
Danske OL-deltagere i atletik
Atleter fra AIK 95
Atleter fra Frederiksberg IF
Atleter fra Hafnia
Personer fra Frederiksberg
Trespringere fra Danmark
Kool G Rap

Nathaniel Wilson (født 20. juli 1968), bedre kendt som Kool Genius of Rap eller bare Kool G. Rap, er en amerikansk rapper fra Queens, New York.

I hjembyen hang han ud med Eric B (fra Eric B & Rakim) og DJ Polo, med hvem han dannede gruppen Kool G. Rap & Polo. I 1986 udsendte de singlen 'It's a Demo/I'm Fly' gennem pladeselskabet Cold Chillin', der også blev gruppens faste pladeselskab.

I 1989 udsendte duoen 'Road to the Riches', der i store træk var produceret af Marley Marl, der også står bag klassikeren 'The Symphony', hvor Kool G. Rap krydser verbale klinger med Big Daddy Kane, Masta Ace og Craig G.

Med numre som 'Poison' og 'Truly Yours' markerede gruppen sig som en af de mere interessante. Denne status vedblev med albummet 'Wanted: Dead or Alive', der bl.a. indeholdt nummeret 'Erase Racism', fra 1990.

Med 'Live and Let Die' bevægede Kool G. Rap og Polo sig mod en hård gangstarapstil. Det resulterede i et album, der blev mødt med en del kritik på grund af albummets cover, der viste to frådende rottweilere foran to hængte hvide mænd.

Efterfølgende gik Kool G. Rap solo. Første eksempel på dette kunne høres på '4,5,6', der som de to følgende albums i store træk blev overset af både pressen og fans.

'The Giancana Story' fra 2002 var et comeback. På albummet præsenterede Kool G. Rap nogle af sine unge venner, der igen i 2003 fik en chance for at vise deres værd på 'Click of Respect'.

Diskografi 

Studiealbums
 4,5,6 (1995)
 Roots of Evil (1998)
 The Giancana Story (2002)
 Riches, Royalty, Respect (2011)
 Return of the Don (2017)

Kollaborationsalbums
 Road to the Riches  (1989)
 Wanted: Dead or Alive  (1990)
 Live and Let Die  (1992)
 Click of Respect  (2003)
 Once Upon a Crime  (2013)
 Son of G Rap (2018)

Referencer

Eksterne henvisninger 

 
 
 Kool G Rap interview March 5th, 2008  – Kool G Rap interview with HipHopDX
 Kool G Rap interview November 12th, 2003 – Kool G Rap interview with HalfTimeOnline
 Kool G Rap interview 2003 – Kool G Rap interview with MVRemix
 Three Thug Mice  Kool G Rap plays the voice of Brik the mouse in the Three Thug Mice cartoon

Rappere fra USA
Fra DR's Musikleksikon
Kool Keith

Kool Keith fra kvarteten Ultramagnetic MC's er en af amerikansk hip-hop kunstner. Siden gruppen gik på standby i 1993 har han udviklet teksterne på en række soloalbums.

I de tidlige 80'ere gik Kool Keith sammen med Ced Gee, Tim Dog og Moe Love i det Bronx-baserede Ultramagnetic MC's,. Man skulle dog helt frem til 1988, før de udsendte deres debut Critical Beatdown, der med numre som Ego Trippin og Watch Me Now.

Med Funk Your Head Up fra 1992 begyndte han at blive mere anerkendt. 

Efter at have udgivet The Four Horsemen i 1993 gik Ultramagnetic MC's i opløsning. Ced Gee og Moe Love producerede efterfølgende – bl.a. for Tim Dog – mens Kool Keith satsede på en solokarriere. Det kunne man for første gang høre i 1995, hvor han under aliasset Dr. Octagon udsendte et album i selskab med Q-Bert og DJ Shadow.

Under endnu et af sine andre kaldenavne udsendte Kool Keith i 1999 Dr. Doom-albummet First Come, First Served.

Siden hen har Kool Keith udsendt en række albums – nogle af svingende kvalitet.

I 2006 genoplivede han Dr. Octagon-figuren, som ellers var blevet slået ihjel af Dr. Doom, og udsendte The Return of Dr. Octagon, der var en af de få som blev positivt modtaget.

I 2004 blev Ultramagnetic MC's reetableret og tog på turne. I starten af 2007 udsendte gruppen albummet The Best Kept Secret.

Diskografi

Albums 
 1988: Ultramagnetic MC's: Critical Beatdown
 1992: Ultramagnetic MC's: Funk Your Head Up
 1993: Ultramagnetic MC's: The Four Horsemen
 1995: Dr. Octagon: Dr. Octagonecologyst
 1996: Ultra: Big Time
 1997: Kool Keith: Sexstyle
 1999: Dr. Doom: First Come, First Served
 1999: Black Elvis: Lost In Space
 2000: Kool Keith: Matthew
 2000: Analog Brothers: Pimp to Eat
 2004: Kool Keith: Diesel Truckers
 2006: Dr. Octagon: Return of Dr. Octagon
 2006: Mr. Nogatco: Nogatco Rd.
 2007: Ultramagnetic MC's: The Best Kept Secret
 2008: Dr. Dooom: Dr. Dooom 2
 2012: Kool Keith: Love And Danger

Referencer

Eksterne henvisninger 
 
 

Fra DR's Musikleksikon
Rappere fra USA
Tjek fødselsår
Koop

Koop er en musikgruppe bestående af de to svenske musikere Magnus Zingmark og Oscar Simonsen, der spillermusik der er en fusion af jazz og electronica, med streg under jazz. 

Magnus Zingmark og Oscar Simonsen mødte hinanden i Uppsala, men flyttede til Stockholm i midten af 90'erne. Der udsendte de deres debutalbum 'Sons of Koop' i 1997, der omdefinerede den svenske jazzscene, med en lyd, der ledte tankerne hen på navne som Kruder & Dorfmeister og Jazzanova.

I 2001 udsendte de deres særdeles roste Waltz for Koop, der med en spændende række af vokale gæstenavne gik lige i bukserne på både jazz- og electronicafolket. På albummet kombinerede de to med stort held samplede beats og baslinjer med liveinstrumenter og tilrøgede vokaler, mens der undervejs blev der taget grådige bidder af flere af jazzens forskellige maskeringer.

At Koop også havde øje for electronica-miljøet kunne ses i 2003, hvor de udsendte 'Waltz for Koop: Alternative Takes', der bød på spændstige remixes af numre fra det andet album. Igen kom superlativerne frem i forreste række hos skriverkarlene.

Diskografi

Albums 
 1997: Sons of Koop
 2001: Waltz for Koop
 2003: Waltz for Koop: Alternative Takes
 2006: Koop Islands

Referencer 

Fra DR's Musikleksikon
Musikgrupper fra Sverige
Bahá’u’lláh

Bahá’u’lláh (fødselsnavn Mírzá Ḥusayn-ʻAlí Núrí), (født 12. november 1817, død 29. maj 1892) var profet-grundlæggeren af Bahá'í-troen. Han blev født i en aristokratisk familie i Iran og blev forvist på grund af sin tilslutning til den messianske Bábí-troen. I 1863, i Irak, annoncerede han første gang sit krav på en åbenbaring fra Gud, og tilbragte resten af sit liv i fangeskab i det osmanniske imperium. Hans lære kredsede om principperne om enhed i forskellighed og religiøs fornyelse, og spændte fra moralsk og åndelig udvikling til global regeringsførelse.

Bahá'u'lláh skrev mindst 1.500 breve, nogle af dem i boglængde, som er blevet oversat til mindst 802 sprog. Nogle bemærkelsesværdige eksempler omfatter De skjulte ord , Vishedens Bog og Kitáb-i-Aqdas. Mens nogle læresætninger er mystiske og omhandler Guds natur og sjælens fremskridt, adresserer andre samfundets behov, hans tilhængeres religiøse forpligtelser og strukturen af bahá'í-institutioner. Han betragtede mennesker som grundlæggende åndelige væsener og opfordrede individer til at udvikle guddommelige dyder og fremme samfundets materielle og åndelige fremskridt.

Kilder

Wikimedia Commons

Bahai
Profeter
Religionsstiftere
Personer fra Iran
Herman D. Koppel

Herman David Koppel (født 1. oktober 1908 i København, død 14. juli 1998 smst) var en dansk komponist. Herman D. Koppel tog sin egen vej ind i musikken og fandt sin kraft i balancen mellem værkets indre udtryk og den menneskelige oplevelse.

Koppel var søn af en jødisk skrædderfamilie, der netop var indvandret fra Polen. 18 år gammel blev han, som forældrene så inderligt havde ønsket det, optaget på konservatoriets klaverlinje. Virket som pianist fortsatte livet igennem.

Inspirationen til Koppels tidligste kompositioner var Carl Nielsen, men også jazzen spillede en stor rolle. Op gennem 30'erne havde han nær kontakt med den kulturradikale bevægelse. Sammen med Bernhard Christensen skrev han musikken til Kjeld Abells Melodien der blev væk, hvorfra Sangen om Larsen stammer. Den er med i den danske sangskat.

Studier af Bartók, Stravinskij og Brahms gjorde, at Koppel fandt sit eget udtryk, der forenede en skarp rytmik med det melodisk forførende. Hen mod slutningen af 40'erne blev han den fornyende kraft i det danske musikliv.

2. verdenskrig, flugten til Sverige og nazismens jødeforfølgelse gjorde et uudsletteligt indtryk på Koppel. I hovedværket 3 Davidsalmer fra 1949 kom trangen til at skrive om menneskers ondskab og krigens grusomhed til udtryk. Af andre hovedværker er oratoriet Moses (1964) og hans Requiem (1966) samt operaen Macbeth (1968).

Som professor ved Det Kgl. Danske Musikkonservatorium fra 1949 til 1978 havde Koppel stor betydning for det danske musikliv. Koppelfamilien med broderen Julius, børnene Therese, Lone, Thomas og Anders og børnebørnene blev en af de mest indflydelsesrige musikfamilier i nyere tids Danmark.

Herman D. Koppel var Ridder af 1. grad af Dannebrog.

Se også 
 Koppel-slægten med polsk-jødiske aner

Referencer

Eksterne henvisninger 
 Kraks Blå Bog 1974
 Edition S
 Dacapo 
 
 

Pianister fra Danmark
Komponister fra Danmark
Fra DR's Musikleksikon
Herman D.
Danskere i 1900-tallet
Riddere af 1. grad af Dannebrog
Personer i Kraks Blå Bog (afdøde)
Jøder fra Danmark
Ansatte ved Det Kgl. Danske Musikkonservatorium
Personer fra København
VM i curling 2010

VM i curling 2010 henviser til flere artikler:

VM i curling 2010 (kvinder)
VM i curling 2010 (mænd)
VM i curling 2010 (mixed double)
Junior-VM i curling 2010
Bjørn Andersen (atlet)

Bjørn Andersen (31. maj 1931 i Slagelse- 2006) var en dansk atlet (stangspringer).

Andersen startede sin idrætskarriere i Slagelse, hvor han vandt det danske ungdomsmesterskab (17-18 år) i stangspring i 1948 og 1949. Efter studentereksamen flyttede han til København for at fortsætte sin uddannelse i Østasiatisk Kompagni og blev medlem af Sparta Atletik for hvem han vandt det danske juniormesterskab i stangspring i 1950 og 1951. Det skulle der gå ti år før han vandt sit første og eneste seniormesterskab i sin hoveddisciplin stangspring. I 1952 og 1953 vandt han de danske mesterskaber i både fem- og tikamp, i hård konkurrence med klubkammeraten Helmuth Duholm. I 1951 satte han dansk rekord i femkamp med 3270 point. Både 1951 og 1952 nåede han en 20. plads på verdensranglisten i tikamp med 6706 og 6642 point.

I 1953 blev Andersen af sit firma, Østasiatisk Kompagni, udsendt til Thailand, hvor han fortsatte sin atletikkarriere. Der skulle gå fire år uden DM-deltagelse, til 1957 hvor han for en kort tid var hjemme i Danmark og vandt DM i tikamp. Desuden havde han i Thailand udviklet sig som længdespringer og ved DM i denne disciplin besatte han andenpladsen med 6,99 meter. 

I 1957 rejste Andersen til USA hvor han studerede business administration ved University of Maryland, for hvis atletikhold han startede gennem studietiden. Han vandt flere universitetsmesterskaber i stangspring. Hans bedste resultat i USA var 4,45 meter, 15 centimeter højere end den stående danske rekord. Dette resultat blev dog aldrig anerkendt i Danmark. I 1960 vendte han hjem till Danmark i håb om at kvalificere sig til OL i Rom. Kvalifikationskravet på 4,40 meter klarede han ved et stævne på Bislett Stadion i Oslo den 12. juli, hvor han forbedrede Richard Larsens danske rekord med 10 centimeter. En måned senere vandt han DM i ny mesterskabsrekord, 4,35 og længdespring på 6,94. I Rom klarede han begynderhøjden 4,20 og rev derefter på næste højde hvilket placerede ham på 23. plads. Bedste i Danmark anerkendte stangspringsresultat var 4,42 (indendørs) som han også sprang 1960. 

Efter OL stoppede han atletikkarrieren til fordel for et liv i forretningsverdenen.

Danske mesterskaber 
  1960  Stangspring 4,35  
  1960  Længdespring 6,94
  1957  Stangspring 3,70
  1957  Længdespring 6,99
  1957  Tikamp   
  1953  Femkamp  
  1953  Tikamp 
  1952  Stangspring 3,70
  1952  Femkamp  
  1952  Tikamp   
  1952  Længdespring 6,84
  1952  Trespring 13,89
  1951  Stangspring 3,80

Eksterne henvisninger 
 
 Track and Field Statistics – Bjørn Andersen
 DAF i tal – Bjørn Andersen 

Stangspringere fra Danmark
Atleter fra Sparta Atletik
Danske OL-deltagere i atletik
Deltagere for Danmark ved sommer-OL 1960
Personer fra Slagelse
Mangekæmpere fra Danmark
Længdespringere fra Danmark